આવા સમયે આપણે જિંદગી પાસેથી જીવન ચોરવું પડે તેમ છે. વર્ષોમાં જીવન ઉમેરવું પડે છે. વર્ષભર તો આ શક્ય નથી ત્યારે વૅકેશન એવી તક સર્જે છે. એક દંપતી તરીકે, એક છત નીચે જીવવા અને જીવનની આવશ્યકતાઓ પૂરી કરવા સિવાય આપણે શું કરીએ છીએ ? જીવનની આવશ્યકતાઓની વ્યાખ્યામાં તો આરામ ને આનંદ પણ આવે છે. દંપતી તરીકે અરસપરસની હૂંફ અને સાન્નિધ્યની મસ્તીનો પણ એમાં સમાવેશ થાય છે. એકમેકને સાથ આપતાં, ઈચ્છા કે અનિચ્છાએ દોડતાં પતિ-પત્ની પોતાને માટે જ બહુ ઓછું જીવે છે ત્યાં એકમેકને માટે જીવવાની તક તો ક્યાંથી જ મળે ?